Kommissionens beslutning

af 11. juni 2003

om supplerende foranstaltninger, der skal gennemføres, inden de restriktioner, der anvendes i henhold til Rådets direktiv 92/40/EØF i forbindelse med aviær influenza, ophæves

(meddelt under nummer K(2003) 1817)

(Kun den franske, den nederlandske og den tyske udgave er autentiske)

(EØS-relevant tekst)

(2003/428/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved forordning (EF) nr. 806/2003(4), særlig artikel 9, og

ud fra følgende betragtninger:

(1) Ved Rådets direktiv 92/40/EØF(5), senest ændret ved forordning (EF) nr. 806/2003, blev der indført EF-foranstaltninger for bekæmpelse af aviær influenza.

(2) Siden den 28. februar 2003 har Nederlandene anmeldt flere udbrud af aviær influenza. Siden den 16. april 2003 har Belgien også anmeldt udbrud. Den 13. maj 2003 bekræftede veterinærmyndighederne i Tyskland aviær influenza i en fjerkræflok i delstaten Nordrhein-Westfalen.

(3) For at styrke de foranstaltninger, som de berørte medlemsstater har truffet i henhold til direktiv 92/40/EØF, har Kommissionen vedtaget flere beslutninger, herunder beslutning 2003/289/EF(6), ændret ved beslutning 2003/388/EF(7), for Belgien, beslutning 2003/290/EF(8), ændret ved beslutning 2003/387/EF(9), for Nederlandene og beslutning 2003/358/EF(10), ændret ved beslutning 2003/386/EF(11), for Tyskland, om beskyttelsesforanstaltninger mod aviær influenza i den pågældende medlemsstat.

(4) Oprettelsen af beskyttelses- og overvågningszoner omkring bekræftede udbrud i henhold til artikel 9 i direktiv 92/40/EØF er et vigtigt led i sygdomsbekæmpelse. I direktivet er det dog ikke fastsat, hvilke foranstaltninger der skal gennemføres, før restriktionerne i zonerne kan ophæves.

(5) I de seneste uger er sygdomssituationen blevet forbedret i alle de tre berørte lande, således at restriktionerne i overvågningszonerne kan ophæves i nær fremtid. Epidemiens store omfang kræver dog, at de oprettede beskyttelses- og overvågningszoner ophæves med den allerstørste forsigtighed. Inden zonerne ophæves, bør der sørges for sikker fjernelse af gødning og andre stoffer fra de af de angrebne bedrifter, hvor det ikke har været muligt at sikre passende behandling af dette materiale.

(6) Indtil foranstaltningerne i overvågningszonerne ophæves, bør visse foranstaltninger for transport af daggamle kyllinger, kød fra slagtefjerkræ og konsumæg opretholdes.

(7) Under denne epidemi er et stort antal fjerkræbedrifter og andre virksomheder blevet tømt på grund af infektion med aviær influenza eller i forebyggende øjemed. I betragtning af sygdommens alvor og inden en omfattende genindsætning finder sted, bør der indsættes kontrolfugle på de bedrifter og andre virksomheder, hvor der er forekommet aviær influenza, for at påvise, at der ikke forekommer aviær influenzavirus i miljøet.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Belgien, Tyskland og Nederlandene kan ud over bestemmelserne i artikel 5, stk. 1, litra b), i direktiv 92/40/EØF tillade, at foder, strøelse eller gødning under officielt tilsyn og under iagttagelse af alle de nødvendige biosikkerhedsforanstaltninger transporteres til et godkendt anlæg på deres område til forbrænding eller enhver anden behandling, der sikrer destruktion af alt tilstedeværende aviær influenzavirus. Indtil forbrænding eller behandling finder sted, kan de ansvarlige myndigheder tillade transport af sådant materiale under officielt tilsyn og under iagttagelse af alle de nødvendige biosikkerhedsforanstaltninger til oplagringsfaciliteter, der er specielt godkendt til formålet af de ansvarlige myndigheder. I tilfælde af behandling sørger de ansvarlige myndigheder for, at det behandlede materiale ikke afsendes til andre medlemsstater eller til tredjelande.

Artikel 2

Belgien, Tyskland og Nederlandene sørger for, at følgende foranstaltninger gennemføres i de beskyttelses- og overvågningszoner, der er oprettet på deres område i henhold til artikel 9 i direktiv 92/40/EØF:

1) Alle bedrifter som omhandlet i artikel 5, stk. 1, i direktiv 92/40/EØF skal besigtiges af de ansvarlige myndigheder og undergå supplerende kontrol for at bekræfte, at rengøring og desinfektion som fastsat i direktivets artikel 5, stk. 1, litra e), og artikel 11 er gennemført tilfredsstillende.

2) Uanset artikel 5, stk. 1, litra e), og artikel 11 i direktiv 92/40/EØF skal der i henhold til kravene og procedurerne i bilaget indsættes kontrolfugle på bedrifter og andre virksomheder, hvor forekomst af aviær influenza tidligere er blevet officielt bekræftet, inden genindsætning af fjerkræ kan finde sted i henhold til artikel 5, stk. 1, litra f). Genindsætning af fjerkræ på tømte bedrifter og andre tømte virksomheder i en overvågningszone må først finde sted, efter at procedurerne i henhold til bilaget er gennemført for den pågældende overvågningszone, og efter at det er påvist, at kontrolfuglene ikke er blevet inficeret med aviær influenzavirus.

Artikel 3

Belgiens, Tysklands og Nederlandenes ansvarlige myndigheder sørger for, at følgende foranstaltninger gennemføres:

1) Uanset artikel 9, stk. 5, i direktiv 92/40/EØF må de foranstaltninger, der anvendes i overvågningszonen, først ophæves, når det er påvist, at de kontrolfugle, der er nævnt i artikel 2, stk. 2, ikke er blevet inficeret med aviær influenzavirus.

2) Indtil foranstaltningerne ophæves i henhold til stk. 1, gælder følgende:

a) De ansvarlige myndigheder kan under iagttagelse af alle de fornødne biosikkerhedsforanstaltninger for at undgå spredning af aviær influenza tillade transport, som ikke er forbudt ved direktiv 92/40/EØF, af levende fjerkræ og rugeæg, navnlig for at muliggøre flytninger af daggamle kyllinger i henhold til artikel 9, stk. 4, litra a), b) og c). Dyrene og æggene skal under officiel kontrol transporteres til bedrifter på den pågældende medlemsstats område.

b) Fersk fjerkrækød fra slagtning af fjerkræ, der er transporteret under iagttagelse af alle de fornødne biosikkerhedsforanstaltninger og har oprindelse i de etablerede overvågningszoner,

- skal mærkes med et cirkelformet mærke i henhold til de ansvarlige myndigheders yderligere krav

- må ikke afsendes til andre medlemsstater eller til tredjelande

- skal fremstilles, opskæres, oplagres og transporteres særskilt fra andet fersk fjerkrækød, der er bestemt for samhandelen inden for EF og for udførsel til tredjelande, og skal anvendes på en sådan måde, at det undgås, at det blandes med kødprodukter eller tilberedt kød, der er bestemt for samhandelen inden for EF eller for udførsel til tredjelande, medmindre det har undergået behandlingen i henhold til tabel 1, litra a), b) eller c), i bilag III til Rådets direktiv 2002/99/EF(12).

c) For at øge biosikkerheden i fjerkræsektoren og for at undgå krydskontamination sikrer de ansvarlige myndigheder for Belgiens og Nederlandenes vedkommende i hele området og for Tysklands vedkommende i Nordrhein-Westfalen:

- at konsumæg kun transporteres fra en bedrift til et pakkeri enten i engangsemballage eller i beholdere, bakker eller andet genbrugsudstyr, der hver gang rengøres og desinficeres før og efter brugen. Desuden sørger de ansvarlige myndigheder i forbindelse med konsumæg med oprindelse i en anden medlemsstat for, at emballage, beholdere, bakker og andet genbrugsudstyr, der er anvendt ved transporten, returneres efter at være rengjort og desinficeret eller behandles på anden måde under officielt tilsyn og i overensstemmelse med de ansvarlige myndigheders instrukser

- at fjerkræ bestemt til umiddelbar slagtning transporteres med lastvogne og i tremmekasser eller bure, der hver gang rengøres og desinficeres før og efter brugen. Desuden sørger de ansvarlige veterinærmyndigheder i forbindelse med slagtefjerkræ med oprindelse i en anden medlemsstat for, at tremmekasser, bure og beholdere returneres efter at være rengjort og desinficeret eller behandles på anden måde under officielt tilsyn og i overensstemmelse med de ansvarlige myndigheders instrukser

- at daggamle kyllinger transporteres i engangsemballage, der destrueres efter brugen

- at desinfektionsmidlerne og de metoder, der anvendes ved rengøring og desinficering, er godkendt af de ansvarlige myndigheder.

3) Der må ikke indsættes fjerkræ på risikobehæftede bedrifter og andre risikobehæftede virksomheder, som tidligere er blevet tømt i forebyggende øjemed, jf. artikel 3 i beslutning 2003/290/EF for Nederlandene, beslutning 2003/289/EF for Belgien og beslutning 2003/358/EF for Tyskland, før det er påvist, at de i artikel 2, stk. 2, nævnte kontrolfugle i alle overvågningszoner, der støder op til det pågældende område, ikke er blevet inficeret med aviær influenzavirus.

Artikel 4

Denne beslutning er rettet til Kongeriget Belgien, Forbundsrepublikken Tyskland og Kongeriget Nederlandene.

Udfærdiget i Bruxelles, den 11. juni 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 395 af 30.12.1989, s. 13.

(4) EUT L 122 af 16.5.2003, s. 1.

(5) EFT L 167 af 22.6.1992, s. 1.

(6) EUT L 105 af 26.4.2003, s. 24.

(7) EUT L 133 af 29.5.2003, s. 92.

(8) EUT L 105 af 26.4.2003, s. 28.

(9) EUT L 133 af 29.5.2003, s. 91.

(10) EUT L 123 af 17.5.2003, s. 55.

(11) EUT L 133 af 29.5.2003, s. 89.

(12) EFT L 18 af 23.1.2003, s. 11.

BILAG

1. Inden eller under indsættelsen af kontrolfugle på de bedrifter og virksomheder, hvor der officielt er bekræftet forekomst af aviær influenza, skal fjerkræet på alle bedrifter i de beskyttelses- og overvågningszoner, der er oprettet omkring de pågældende bedrifter, undergå en klinisk undersøgelse for at udelukke enhver mistanke om aviær influenza.

2. For de kontrolfugle, der skal anvendes til indsættelse på bedrifter og virksomheder, gælder følgende:

- De skal være modtagelige for aviær influenza og må kun anvendes én gang som kontrolfugle.

- De må ikke være vaccineret mod aviær influenza.

- De skal være fundet seronegative for aviær influenza senest 14 dage før deres indsættelse på bedrifterne og virksomhederne.

- De skal være mindst tre uger gamle.

- De skal være mærket med en fodring med henblik på identifikation eller mærket med en anden form for identifikation, der ikke kan fjernes.

3. Kontrolfuglene må tidligst indsættes på bedrifterne og virksomhederne fem dage efter rengøring og desinfektion i henhold til artikel 5 og 11 i direktiv 92/40/EØF.

4. Kontrolfuglene skal til stadighed have adgang til og kontakt med et stort område i fjerkræhuset.

5. Antallet af kontrolfugle, der indsættes på bedrifter og virksomheder, skal mindst svare til 1 % af bedriftens normale belægningsgrad, og kontrolfuglene skal fordeles jævnt.

6. Kontrolfuglene skal undergå en klinisk undersøgelse under de ansvarlige myndigheders tilsyn mindst en gang om ugen.

7. Kontrolfuglene skal forblive på bedrifterne og virksomhederne i mindst 21 dage.

8. Alle kontrolfugle, der dør i løbet af perioden på 21 dage efter indsætning på bedriften eller virksomheden, skal undergå en patologisk undersøgelse. Der skal tages passende prøver, som undersøges for aviær influenza i henhold til de ansvarlige myndigheders instrukser.

9. Efter 21 dage tages et antal blodprøver og prøver af fæces eller luftrørsekssudat fra kontrolfuglene for at påvise aviær influenzavirus og specifikke antistoffer ved en prævalens på 5 % med et konfidensinterval på 95 %.